Predkladacia správa

 
            Materiál sa predkladá na rokovanie vlády SR, aby schválila účasť delegácie Slovenskej republiky na 27. valnom zhromaždení Medzinárodnej námornej organizácie (ďalej len „VZ IMO“), ktoré sa uskutoční v dňoch 21. – 30. novembra 2011 v sídle organizácie v Londýne. Súčasťou predkladaného materiálu je informácia o programe a návrh na postup delegácie Slovenskej republiky vo vzťahu k programu rokovaní VZ IMO. 
Medzinárodná námorná organizácia (ďalej len „IMO“) je špecializovanou organizáciou OSN, ktorá zodpovedá za opatrenia zvyšujúce bezpečnosť v medzinárodných plavbách a zabraňujúce znečisťovaniu mora z lodí a vytváranie právneho rámca pre presadzovanie týchto opatrení. IMO využíva v oblasti námornej bezpečnosti, námorného obchodu a ochrany životného prostredia na mori viac ako 60 medzinárodných dohovorov. Medzi najdôležitejšie patria medzinárodné dohovory o bezpečnosti ľudského života na mori (SOLAS), o zabránení znečisťovaniu z lodí (MARPOL), o normách výcviku, kvalifikácie a strážnej služby námorníkov (STCW),  o medzinárodných pravidlách na zabránenie zrážkam na mori (COLREG). Predchodcom IMO bola organizácia IMCO, ktorá mala iba poradný charakter a bola založená v roku 1948 na základe Dohody zo Ženevy. Zmienky o prvých zasadnutiach IMO sa datujú od roku 1959, názov IMCO sa zmenil na IMO v roku 1982.
	IMO neustále aktualizuje právne a vykonávajúce prostriedky týkajúce sa ochrany života na mori, ochrany morského životného prostredia, zaoberá sa otázkami námornej navigácie, vyhľadávania a záchrany stroskotancov a námorných lodí v núdzi, odstraňovania vrakov, recyklovaním námorných lodí, výcvikom a kvalifikáciou námorníkov, výcvikom a opatreniami na potláčanie pirátstva. 
V súčasnosti má IMO 170 členských štátov a tri pridružené krajiny. Hlavnými orgánmi IMO sú valné zhromaždenie, ktoré sa schádza každé dva roky, Rada IMO, ktorá je volená VZ IMO zo zástupcov členských štátov, pracovné komisie a sekretariát. VZ IMO volí členov Rady IMO, posudzuje správy, prijíma uznesenia a rozhoduje o otázkach, ktoré Rada IMO predloží na jeho rokovanie. Schvaľuje rozpočet a kontroluje výdavky, skúma a schvaľuje zmeny medzinárodných dohovorov, ktoré podliehajú ratifikácii členov. Stanovuje program práce na ďalšie dvojročné obdobie. V období medzi zasadnutiami VZ IMO spravuje záležitosti Rada IMO, ktorá je zložená zo zástupcov 40 členských štátov. Československá republika sa stala členským štátom 1. októbra 1963 a bola jedným z prvých členských štátov, Slovenská republika sa sukcesiou dohovoru IMO stala samostatným členom IMO dňa 24. marca 1993. 

Delegáciu Slovenskej republiky na 27. zasadnutí VZ IMO budú tvoriť zástupcovia Veľvyslanectva Slovenskej republiky v Londýne. Finančné náklady spojené s účasťou delegácie Slovenskej republiky sa nepredpokladajú. Od delegácie Slovenskej republiky sa očakáva okrem účasti na VZ IMO, hlasovanie pri voľbách do Rady IMO a podpora členských štátov, ktoré sa na Slovenskú republiku obrátili so žiadosťou o ich podporu zo strany Slovenskej republiky. 
 
            Priama účasť delegácie Slovenskej republiky na 27. zasadnutí VZ IMO vyplýva z práv členského štátu tejto medzinárodnej organizácie a je nevyhnutná z dôvodu volieb do Rady IMO.

Vzhľadom na charakter predkladaného materiálu, nebol materiál predmetom medzirezortného pripomienkového konania.

            Nelegislatívny materiál vzhľadom na jeho charakter nemá vplyvy na rozpočet verejnej správy, na podnikateľské prostredie, na životné prostredie, na informatizáciu spoločnosti, ani sociálne vplyvy.